भारत के स्टार आॅफ स्पिनर आर अश्विन पिछले चार सालों से घरेलू श्रृंखला में भारत की जीत में अहम किरदार निभाते रहे हैं। स्पिन की मददगार भारतीय पिचों पर मेहमान टीमों के लिए आर अश्विन सबसे बड़ा सिर दर्द साबित होते रहे हैं। आॅस्ट्रेलिया के खिलाफ खेली जा रही चार टेस्ट मैचों की सीरीज के पहले मुकाबले में आर अश्विन उतने प्रभावी नहीं रहे थे और भारतीय टीम को उस मैच में हार का सामना करना पड़ा था। वहीं, बेगलुरू टेस्ट मैच की पहली पारी में भी आर अश्विन फीके नज़र आए और मात्र दो विकेट ही हासिल कर सके। पुणे की पिच के साथ ही बेंगलुरू की पिच भी स्पिन गेंदबाजों के लिए टर्न से भरपूर थी। स्टीव ओकीफी, नाथन लॉयन और रवींद्र जडेजा ने एक ओर जहां काफी विकेट झटके वहीं, अश्विन उतने प्रभावी नहीं रहे। कहीं ना कहीं अश्विन को भी ऐसी विकेट पर अपने प्रदर्शन को देखकर संतोष नहीं हो रहा था और उन्होंने बेंगलुरू टेस्ट मैच की चौथी पारी में वह कसक पूरी कर ली।